Ramona Portelli tintervista lil Joven Grech TENISHIA Dan l-aħħar ġejt avviċinata biex nintervista lil Joven ta' Tenishia. Mill-ewwel ħsibt li din kienet idea tajba peress li riċentament kien hemm xi tibdil f'Tenishia: qabel kienu duo – Cyprian u Joven, iżda llum Tenishia hija ffurmata minn Joven biss. Kienet deċiżjoni iebsa ħafna li ħadu bejniethom, imma żgur li kienet ta' ġid għalihom it-tnejn. "Konna wasalna f'punt li nkunu ta' piż għal xulxin. Li konna duo beda jpoġġina f'ħafna żvantaġġi ma' DJs oħrajn, filwaqt li Cyprian ma kienx qed jibqagħlu ħin biex jagħmel mużika oħra li huwa xtaq jagħmel. Għalhekk iddeċidejna li nieħdu t-triq individwali tagħna. Din is-sena, ovvjament, kienet sena li fil-produzzjoni tal-mużika waqajt xi ftit lura; dan minħabba ħafna affarijiet li ridna nissetiljaw bejnietna, u anke minħabba li bħalissa qed nibni studio ġdid. Però, apparti dan, xorta kienet sena mill-aqwa, jekk mhux waħda mill-aħjar fejn jidħlu shows barra minn Malta." beda jispjegali Joven hekk kif bdejt din l-intervista miegħu. Joven għandu 34 sena, miżżewweġ, u joqgħod Wied il-Għajn. Xogħlu huwa deejaying biss, filwaqt li bħala passatempi għandu għal qalbu l-boxing, is-sajd u l-logħob tal-video games. Jiddeskrivi lilu nnifsu bħala persuna li jħobb il-mużika elettronika, iħobb ħafna dak li jagħmel u jemmen li xejn mhu impossibli. Filwaqt li għal ħafna l-mużika hija passatemp, forsi jdoqqu xi strument jew jgħaqqdu xi kollezzjoni tad-diski, Joven qatt ma ħares lejha bħala passatemp. "Minn mindu kont żgħir ridt inkun disc jockey, fuq ir-radju għall-ewwel, imbagħad, ovvjament, tħajjart biex inkun club deejay. Il-mużika mhix il-passatemp tiegħi, hija xi ħaġa li nħobb, imma nħares lejha bħala xi ħaġa li tagħmilni komplut u xi ħaġa li nagħmel bħala professjoni. Ma niftakarx eżatt meta bdiet togħġobni, imma niftakar li ta' etá żgħira kont nara liz-ziju tiegħi (Ivan Grech) ikanta u kont insegwih ħafna. Ġieli kien jeħodni l-istudio miegħu, jew xi show li kien ikollu. Meta mietet in-nanna kien ġie joqgħod magħna u meta joħroġ kont noqgħod inqallibblu fil-cassettes u l-vinyls. Ommi u missieri kienu wkoll dilettanti ħafna tal-Pink Floyd u kbirt nismagħhom. Infatti, għadhom jogħġbuni ħafna sal-lum", beda jirrakkontali Joven. Xtaqt inkun naf aktar dwar il-karriera mużikali tiegħu u fiex tikkonsisti preċiżament il-ġurnata tax-xogħol tiegħu. "Ix-xogħol li nagħmel huwa pjuttost differenti mix-xogħlijiet l-oħra kollha u ta' min jgħid li ma naħsibx li hawn iktar minn 400 persuna fid-dinja li tagħmel dan ix-xogħol kif nagħmlu jien. Żgur li m'hawnx daqshekk DJs li jduru d-dinja minn ġimgħa għal ġimgħa. Għalkemm l-ispjegazzjoni ta' x'jagħmel DJ hija pjuttost mifruxa, it-tip ta' deejaying li nagħmel huwa differenti minn dak ta' fuq ir-radju, dak li tara f'tieġ jew dak li jindaqq fil-klabbs kummerċjali ta' Paceville. Il-bażi tibqa' li d-DJ idoqq id-diski, però llum ċerti DJs saru artisti u qed jieħdu post il-bands u l-kantanti. Xhieda ta' dan huwa l-ammont kbir ta' DJs li tara llum fuq MTV, pereżempju," sostna Joven. Fil-fatt, ix-xogħol tiegħu jirrikjedi li jsiefer ħafna biex imur idoqq f'pajjiżi differenti fejn in-nies ikunu diġà semgħu bil-mużika li jkun ipproduċa u allura diversi klabbs jew festivals jibbukkjawh biex idoqq. "Ġieli qattajt ġimgħat sħaħ barra, indur minn pajjiż għal ieħor u, għalkemm hija ferm eċitanti, fiha tagħha wkoll, speċjalment is-sigħat twal li nqatta' fl-ajruporti u fuq l-ajruplani,"qal Joven. Jiddejjaq meta jasal għal xi photoshoot ġdida Joven kompla jispjega li x-xogħol jibda ferm qabel ma jitla' fuq l-istage b'xi folla kbira quddiemu u, meta jkun Malta, tista' tgħid li ma jieqaf assolutament xejn. "Ix-xogħol ivarja minn dak fuq il-kompjuter, fejn infittex id-diski l-ġodda u nara kif dejjem nista' nkun innovattiv, PRing, midja soċjali, emails u elf ħaġa oħra, kif ukoll laqgħat ma' sponsors u klabbs, u photoshoots li vera niddejjaq nagħmel! Apparti dawn, hemm ukoll il-produzzjoni tal-mużika li wkoll tieħu sigħat twal fl-istudio," stqarr Joven. Tkellimt miegħu wkoll dwar kif joħloq bilanċ bejn il-ħajja privata tiegħu u l-gigs li jkollu ta' spiss barra minn Malta. Fi kliemu stess, hija dinja kompletament differenti dik ta' fuq l-istage u dik tad-dar. "Ħafna mid-DJs popolari jagħżlu li jgħixu ħajja ċelebri fejn ikunu mdawrin b'ħafna nisa, u jiffesteġġjaw kull ġurnata tal-ġimgħa; ħajja sabiħa u ta' tgawdija, imma jien ma naranix li jien dak it-tip. Mhux ħaġa faċli li jkollok familja u tagħmel dan ix-xogħol, però, għalkemm għaddejt minn diversi relazzjonijiet, qed jirrnexxili primarjament għax sibt lil xi ħadd li jifhem dak li nagħmel totalment. Mhux faċli wkoll li jkollok titlaq kważi kull ġimgħa meta jkollok it-tfal żgħar jistennewk id-dar li jirrikjedu l-attenzjoni. Żgur li ma ngħixx ħajja normali, u miegħi l-familja tiegħi wkoll," kompla jgħid. Kull sena jdoqq 40 darba jew iktar barra minn xtutna Tkellimt miegħu fuq id-diversi pajjiżi li żar u daqq fihom s'issa. Fil-fatt, kienet ftit diffiċli biex jiftakarhom kollha, imma daqq f'ħafna pajjiżi, mill-Amerika għall-Awstralja, il-Ġappun, iċ-Ċina, l-Ingilterra, l-Arġentina, l-Olanda, u ħafna pajjiżi oħra. "Darba inexxieli ndur il-kontinenti kollha fi 11-il ġimgħa, inkluż tliet darbiet l-Asja. Kull sena ndoqq xi 40 darba jew iktar barra; kważi kull ġimgħa." Iddiskutejna wkoll id-differenza li josserva bejn meta jdoqq hawn Malta u meta jdoqq barra minn xtutna. Sfortunatament u b'dispjaċir għalih, jgħid li f'Malta d-DJs lokali mhux stmati kif suppost, mhux imħallsa kif suppost u, għax l-opportunitajiet huma limitati ħafna, jaċċettaw ċertu kundizzjonijiet li jekk tgħidhom barra jidħku bik. "Apparti hekk, wieħed irid joqgħod attent li ma jħallix is-suċċess lokali jitlagħlu għal rasu; ngħixu fuq blata ta' 30 kilometru u li tkun minn tal-aqwa hija ferm faċli. Id-dinja hija ferm ikbar minn hekk u qed tistenniek tesploraha! Minħabba f'hekk ma ndoqqx ħafna Malta, li min-naħa l-oħra huwa tajjeb għax ma niġix over exposed. Hemm limitu kemm l-istess nies jaraw l-istess DJ idoqq qabel ma jkunu jridu xi ħaġa oħra. Immaġina tara l-istess kantant ikanta ta' kull ġimgħa," spjegali Joven. Qabel ma mort għal din l-intervista kont naf li, minkejja l-popolarità li jgawdi madwar id-dinja, xorta baqa' jżomm saqajh mal-art; xi ħaġa li personalment nammira ħafna f'persuna. B'hekk tlabtu jelabora aktar dwar dan il-fatt. "Naħseb li nibqa' umli huwa sempliċiment in-natural tiegħi; inħobb ninżel għal-livell ta' kulħadd biex ninftiehem u ma ninsa qatt lin-nies li kienu ta' għajnuna għalija matul il-karriera tiegħi. Ma għażiltx din it-triq għax inħobb il-popolarità, imma sempliċiment għax inħobb il-mużika u d-deejaying. Naf li ħafna jirrispettawni minħabba f'hekk u, anke jekk forsi ma togħġobhomx il-mużika li ndoqq, xorta jsegwu dak li nkun qed nagħmel. Għamilt ħafna sagrifiċċji biex wasalt s'hawn, imma qatt ma qtajt qalbi, u wasalt. Naf li ħafna DJs lokali jħarsu lejja bħala eżempju u jien kburi ħafna li nkun ta' ispirazzjoni għalihom, speċjalment il-fatt li mhix xi ħaġa impossibbli li taħdem barra anke jekk int minn Malta," saħaq Joven. Staqsejtu kif iħossu li bħala Malti huwa rikonoxxut madwar id-dinja. Joven wieġeb li kultant ikun se joqros lilu nnifsu biex jara jekk din hix xi ħolma, speċjalment meta jara nies f'xi pajjiż imbiegħed kollha jimbuttaw biex jieħdu ritratt miegħu. "Forsi ma nifhimhiex għax jien m'iniex it-tip li noqgħod nimbotta biex nieħu ritratt ma' xi ħadd, lanqas jekk tkun Angelina Jolie, imma, ovvjament, napprezza sinċerament lil dawk kollha li jsegwu dak li nagħmel u jagħtuni s-sapport u għalhekk nagħmel dak li nista' biex inkun viċin tagħhom kemm jista jkun," qalli Joven. Kompla jgħidli onestament li huwa rikonoxxut għax, ovvjament, dak li qed jagħmel qed jagħmlu tajjeb, imma qalli li l-popolarità żgur li mhix xi ħaġa li ma jgħixx mingħajrha, anzi xi kultant ikun irid mumenti waħdu fejn joħroġ mat-tfal tiegħu mingħajr ma jitkellem fuq ix-xogħol jew joħroġ mal-ħbieb tiegħu bħalma jagħmel kulħadd. "Biex inkun għedt kollox, kultant niddejjaq insemmi dawn l-affarijiet, bħal tar-ritratti u l-firem, ma' sħabi għax inħossni qed niftaħar, u nispera li min qed jaqra din l-intervista ma jiħux dik l-impressjoni," qal Joven bi tbissima. Bħala bniedem ambizzjuż jixtieq li jasal iktar fil-karriera tiegħu u jkompli jkabbar dan il-proġett. Għadu żagħżugħ u żgur li baqagħlu numru ta' snin qabel ma xi darba jirtira u jibda jgħaddi dak li jaf lil ħaddieħor. "Forsi lit-tifel tiegħi stess li qed juri interess fix-xogħol li nagħmel. Naħseb jekk xi darba nasal għal dan, inkun nixtieq nagħmel xogħol ma' xi stazzjon tar-radju jew televixin. Insomma, issa naraw. M'għandix pjanijiet li nagħmel dan f'xi żmien qrib." Ta' min jgħid ukoll li sa ftit ilu kienet għaddejja l-votazzjoni tat-Top 100 – 2016. Il-voti għalqu fl-14 ta' Settembru u r-riżultat joħroġ fit-22 ta' Ottubru. Din il-lista hija bbażata fuq voti mill-pubbliku biex kull sena jintgħażlu l-aqwa mitt DJ mid-dinja kollha. Minn kif qalli Joven stess, huwa stmat li madwar 40,000 DJ minn madwar id-dinja jippruvaw jidħlu f'din il-lista u għal dawn l-aħħar ħames snin Tenishia rnexxielhom jagħmluha. "Kulħadd jista' jivvota għad-DJ li jixtieq. Armin van Buuren, Avicii, David Guetta, Calvin Harris u ismijiet oħra bħal dawn kollha jinsabu f'din il-lista. L-aktar li tlajna 'l fuq kien fl-2012 meta ġejna fil-50 post. Bħalissa ninsab fil-71 post li, min 40,000, huwa ħafna iktar minn tajjeb. Fl-aħħar nett Joven irringrazzja lill-qarrejja tal-gazzetta KullĦadd talli jsegwu dak kollu li jagħmel. "Jekk tridu ssegwu minn ġimgħa għal ġimgħa bir-ritratti u anke vidjows, għamlu like fuq il-paġna uffiċjali ta' Facebook li hija www.facebook.com/tenishia," temm jgħid Joven.